V Jeruzaleme, 25.4.2023

Milá pani riaditeľka, milí učitelia ZŠ Československej armády v Prešove, milí organizátori **Zvedavého čítania**.

Až dnes Vám môžem napísať otvorený list, lebo mi trvalo celý víkend, kým som zistila, že nesnívam, že to, čo som prežila v piatok 21.apríla na Vašej škole bolo naozaj. Píšem Vám zo slnečného Jeruzalema, kde žijem a tvorím, a preto nevystupujem často na literárnych festivaloch a prezentácie na školách na Slovensku sú vzácnosťou.

Odnášam si z 3.C, triedy pani učiteľky **Ľubice Uhlárovej** pocit nekonečnej fantázie pri formulovaní otázok . Netušila som, že za 45 minút sa dá urobiť tak veľa ! Zbierku ilustrácií, ktoré mi Vaši žiaci nakreslili ku knihe ViaNočná mora z Paríža uverejníme na profile o.z. Dva v jednom a weboch Našich partnerov. Obdivujem odvahu pani učiteľky **Jany Kuchárovej** z 3. A triedy pustiť sa do náročnej témy migrantov. Dojala ma dramatizácia knihy v perfektnom prevedení žiakov a originálne odkazy “mocným sveta” v papierových loďkách. Úvahy o tom, že nie všetci máme to šťastie žiť v pokojnej krajine, že by sa malo prestať zbrojiť sa najviac opakovali v želaniach detí. V 3.B triede ma čakali pokračovania ilustrovanej knihy Muchy na muške. Triedna učiteľka **Monika Bochňová Šoltésová** nachystala nádhernú výzdobu, mucha, čo nakreslila sa jej podarila lepšie než original. Už len vzlietnuť! Nemám ešte prečítané všetky práce, ale ukážky, ktoré som od detí počula sú voľným a zábavnejším pokračovaním pôvodnej knižky. Prirodzene, hravo a vtipne prezentovali svoje diela.

Milé pani učiteľky, ešte stále som v šoku a s otvorenými ústami si premietam stretnutie s Vami. V úlohe režiséra, produkčného, pedagóga, herca, moderátora, v kumulovanej úlohe ste na malom javisku dokázali Oskarové výkony. Ďakujem aj pani riaditeľke **Ľubici Kohániovej**, že vie vytvoriť podmienky, kde je priestor na diskusiu a kreativitu !

Idea zorganizovať tak náročný literárny festival pre deti môže iba niekto, kto má úmysel urobiť svet lepším, kto má vnútornú motiváciu a kvalitnú hodnotovú orientáciu. Stojí to veľa energie a času, ale oplatí sa. Ďakujem pani riadtieľke Krajskej knižnice P.O. Hviezdoslava v Prešove **Ivete Hurnej**, mojej úžasnej sprievodkyni **Anrejke Sivaničovej** i ostatným spoluorganizátorom, že sa na to podujali.

Chapeau! / Klobúk dolu! /

Miroslava Grajciarová